b'\n_START_ARTICLE_\nZlatoritka\n_START_SECTION_\nOpis\n_START_PARAGRAPH_\nOdrasli metulji preko sne\xc5\xbeno belih kril merijo od 30 do 35\xc2\xa0mm. Samci imajo na prednjih krilih ve\xc4\x8d \xc4\x8drnih pik. Ime je vrsta dobila po zna\xc4\x8dilnem \xc5\xa1opu rumenih dla\xc4\x8dic na koncu abdomna, ki so pri samicah dalj\xc5\xa1e kot pri samcih. Gosenica je sivo \xc4\x8drne barve z rde\xc4\x8dkastimi in belimi lisami ter rumenkastimi dla\xc4\x8dicami. Na 9. in 10. segmentu ima po eno rde\xc4\x8do bradavico, iz katere izlo\xc4\x8da strupeni izlo\xc4\x8dek. Dla\xc4\x8dice se ob stiku s ko\xc5\xbeo odlomijo in povzro\xc4\x8dajo srbe\xc4\x8d izpu\xc5\xa1\xc4\x8daj, glavobol in te\xc5\xbeave pri dihanju. Ob stiku z gosenico je potrebno izpostavljeno ko\xc5\xbeo sprati z milnico, o\xc4\x8di pa z vodo. _NEWLINE_Zlatoritka ima enoletno generacijo, ki traja 10 mesecev v letu. Roji od konca junija do sredine julija. Samica jaj\xc4\x8deca obi\xc4\x8dajno odlaga v pasovih na spodnje listne ploskve, v\xc4\x8dasih pa tudi na vejice. Naenkrat samica odlo\xc5\xbei do 400 jaj\xc4\x8dec, ki jih zakamuflira z dla\xc4\x8dicami iz zadka. Embrionalni razvoj traja 2 do 3 tedne, konec avgusta ali v za\xc4\x8detku septembra pa se iz jaj\xc4\x8dec izle\xc5\xbeejo majhne, sivo \xc4\x8drne gosenice, ki se hranijo z listom, na katerem so se izlegle. Nato iz ostankov lista in z okoli\xc5\xa1kimi listi sestavijo gnezdo, v katerem skupaj prezimijo. V posameznem gnezdu je lahko od 25 do 400 gosenic. Konec aprila se gosenice spet za\xc4\x8dnejo prehranjevati, obi\xc4\x8dajno pono\xc4\x8di, dan pa pre\xc5\xbeivijo v gnezdu. Na koncu te faze se gosenice razidejo in se hranijo posami\xc4\x8dno, nato pa se  zabubijo med listi ali na tleh. Iz temno sivih bub, zapredenih v svetlej\xc5\xa1i kokon se po enem mesecu, obi\xc4\x8dajno julija izle\xc5\xbeejo odrasli metulji. Metulji se ne hranijo in po rojenju le \xc5\xa1e izle\xc5\xbeejo nova jaj\xc4\x8deca, nato pa poginejo.\n_START_SECTION_\nRaz\xc5\xa1irjenost\n_START_PARAGRAPH_\nZlatoritka je bila v Severno Ameriko prine\xc5\xa1ena iz Evrope leta 1897 in tam zdaj velja za invazivno vrsto.'